ศูนย์อุตุนิยมวิทยาภาคตะวันออกเฉียงเหนือตอนบน ออกประกาศแจ้งเตือนต่อเนื่อง เรื่อง พายุระดับ 3 (โซนร้อน) “โพดุล”
ศูนย์อุตุนิยมวิทยาภาคตะวันออกเฉียงเหนือตอนบน ออกประกาศแจ้งเตือนต่อเนื่อง เรื่องพายุระดับ 3 (โซนร้อน) "โพดุล" (มีผลกระทบถึงวันที่ 1 กันยายน 2562)          นางสาวชลาลัย แจ่มผล ผู้อำนวยการศูนย์อุตุนิยมวิทยาภาคตะวันออกเฉียงเหนือตอนบน เปิดเผยว่า เมื่อเวลา 01.00 น. วันนี้ พายุระดับ 3 (โซนร้อน) "โพดุล" บริเวณทะเลจีนใต้ได้เคลื่อนตัวขึ้นฝั่งประเทศ เวียดนามตอนบนแล้ว และเมือเวลา 04.00 น. พายุนี้มีศูนย์กลางบริเวณประเทศลาว หรือที่ละติจูด 17.4 องศาเหนือ ลองจิจูด 104.8 องศาตะวันออก มีความเร็วลมสูงสุดใกล้ศูนย์กลาง 80 กิโลเมตรต่อชั่วโมง พายุกำลังเคลื่อนตัวทางทิศตะวันตกด้วยความเร็วประมาณ 40 กิโลเมตรต่อชั่วโมง          หลังจากนั้นจะอ่อนกำลังลงเป็นพายุดีเปรสชั่น และเคลื่อนตัวเข้าสู่ภาคตะวันออกเฉียงเหนือตอนบนของประเทศไทย ในวันนี้ (30 ส.ค. 62) ประกอบกับมีร่องมรสุมพาดผ่านภาคเหนือตอนล่าง และภาคตะวันออกเฉียงเหนือตอนบนเข้าสู่พายุระดับ 3 (โซนร้อน) "โพดุล" ลักษณะเช่นนี้จะทำให้บริเวณภาคตะวันออกเฉียงเหนือตอนบน มีฝนตกหนักถึงหนักมากกับมีลมแรงในหลายพื้นที่ โดยคาดว่าพื้นที่ ที่จะได้รับผลกระทบ มีดังนี้          วันที่ 30 สิงหาคม 2562 บริเวณจังหวัดขอนแก่น ชัยภูมิ เลย หนองบัวลำภู อุดรธานี หนองคาย บึงกาฬ สกลนคร นครพนม กาฬสินธุ์ และมหาสารคาม          วันที่ 31 สิงหาคม 2562 บริเวณจังหวัดขอนแก่น ชัยภูมิ เลย หนองบัวลำภู อุดรธานี หนองคาย กาฬสินธุ์ และมหาสารคาม          และวันที่ 1 กันยายน บริเวณจังหวัดขอนแก่น เลย หนองบัวลำภู อุดรธานี และชัยภูมิ จึงขอให้ประชาชนระวังอันตรายจากฝนที่ตกหนัก และฝนที่ตกสะสม ซึ่งอาจทำให้เกิดน้ำท่วมฉับพลัน น้ำป่า ไหลหลาก น้ำเอ่อล้นตลิ่ง และดินโคลนถล่มไว้ด้วย          สำหรับเกษตรกรควรเตรียมการป้องกัน และระวังความเสียหายที่จะเกิดต่อผลผลิตทางการเกษตรไว้ด้วย โดยเฉพาะประชาชนที่อาศัยอยู่ติดริมแม่น้ำโขงขอให้ระวังน้ำเอ่อล้นตลิ่ง และเตรียมป้องกันภัยจากภาวะน้ำท่วมไว้ด้วย และให้ติดตามข่าวพยากรณ์อากาศจากศูนย์อุตุนิยมวิทยาภาคตะวันออกเฉียงเหนือตอนบน กรมอุตุนิยมวิทยา อย่างใกล้ชิดต่อไป#ศูนย์อุตุนิยมวิทยาภาคตะวันออกเฉียงเหนือตอนบน #ประกาศแจ้งเตือนต่อเนื่อง #พายุระดับ 3 #โพดุล #สำนักข่าวกรมประชาสัมพันธ์ #NNT #ILOVETHAILAND